Minsk (bielorrusieraz: Мінск; errusieraz: Минск), 1.8 milioi biztanlerekin Bielorrusiako hiriburua da. Bielorrusiako erdialdean dago kokatua, Svislatx ibaiaren ondoan (Dnieper ibaiaren arroan). Hiri honetan dago Estatu Burujabeen Erkidegoaren egoitza. Estatuko hiriburua denez gero, Minskek estatus berezia dauka Bielorrusiaren banaketa administratiboan. Bestalde, Minskeko oblasteko hiriburua da.